CELEX: 32021R0080
Language: el
Date: 2021-01-27 00:00:00
Title: Εκτελεστικός κανονισμός (ΕΕ) 2021/80 της Επιτροπής της 27ης Ιανουαρίου 2021 για τη μη έγκριση του διοξειδίου του άνθρακα ως βασικής ουσίας σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (Κείμενο που παρουσιάζει ενδιαφέρον για τον ΕΟΧ)

28.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 29/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/80 ΤΗΣ ΕΠΙΤΡΟΠΗΣ
         της 27ης Ιανουαρίου 2021
         για τη μη έγκριση του διοξειδίου του άνθρακα ως βασικής ουσίας σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά (1) και ιδίως το άρθρο 23 παράγραφος 5 σε συνδυασμό με το άρθρο 13 παράγραφος 2
         Εκτιμώντας τα ακόλουθα:
         
                     (1)
                  
                  
                     Στις 27 Φεβρουαρίου 2018 η Επιτροπή έλαβε αίτηση από την εταιρεία Dr. Knoell Consult GmbH για την έγκριση του διοξειδίου του άνθρακα για τρόφιμα (E 290) ως βασικής ουσίας (αριθ. CAS 124-38-9). Η αίτηση αφορούσε τη χρήση ως καπνιστικού μετά τη συγκομιδή κατά των εντόμων και των ακάρεων.
                  
               
                     (2)
                  
                  
                     Το διοξείδιο του άνθρακα έχει ήδη εγκριθεί ως δραστική ουσία για χρήση σε φυτοπροστατευτικά προϊόντα από την 1η Σεπτεμβρίου 2009 (2) και περιλαμβάνεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3).
                  
               
                     (3)
                  
                  
                     Το διοξείδιο του άνθρακα είναι επί του παρόντος εγκεκριμένο και διατίθεται στην αγορά ως φυτοπροστατευτικό προϊόν σε αρκετά κράτη μέλη. Η διευκρίνιση της ταυτότητας της ουσίας στην αίτηση έγκρισης ως βασικής ουσίας είναι πανομοιότυπη με εκείνη της εγκεκριμένης δραστικής ουσίας.
                  
               
                     (4)
                  
                  
                     Μολονότι το τρίτο εδάφιο προβλέπει ότι τα τρόφιμα πρέπει να θεωρούνται βασικές ουσίες, το άρθρο 23 παράγραφος 1 στοιχείο δ) του κανονισμού (ΕΚ) αριθ. 1107/2009 αποκλείει την έγκριση του διοξειδίου του άνθρακα για τρόφιμα, διότι, μεταξύ άλλων κριτηρίων, μια ουσία μπορεί να εγκριθεί ως βασική ουσία μόνον αν δεν διατίθεται στην αγορά ως φυτοπροστατευτικό προϊόν. Ωστόσο, αυτό ισχύει επί του παρόντος για το διοξείδιο του άνθρακα για τρόφιμα.
                  
               
                     (5)
                  
                  
                     Ο παρών κανονισμός δεν θίγει την υποβολή νέας αίτησης για την έγκριση του διοξειδίου του άνθρακα ως βασικής ουσίας σύμφωνα με το άρθρο 23 παράγραφος 3 του κανονισμού (ΕΚ) αριθ. 1107/2009, μετά τη λήξη της υφιστάμενης έγκρισης του διοξειδίου του άνθρακα ως δραστικής ουσίας και μετά την ανάκληση ή τη λήξη όλων των εγκρίσεων για φυτοπροστατευτικά προϊόντα που αποτελούνται από διοξείδιο του άνθρακα.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ουσία διοξείδιο του άνθρακα (E 290) δεν εγκρίνεται ως βασική ουσία.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Ιανουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  Οδηγία 2008/127/ΕΚ της Επιτροπής, της 18ης Δεκεμβρίου 2008, για την τροποποίηση της οδηγίας 91/414/ΕΟΚ του Συμβουλίου ώστε να συμπεριληφθούν διάφορες δραστικές ουσίες (ΕΕ L 344 της 20.12.2008, σ. 89).
         
            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).